
Klage på fellingstillatelse på ulv i Vest-Agder

Vi viser Deres klage av 18.10.04 på vedtak om felling av ulv i Hægebostad, Kvinesdal, Flekkefjord og Sirdal kommuner. 

Direktoratet for naturforvaltning har med hjemmel i forvaltningslovens § 34 og under henvisning til Lov av 29. mai 1981 nr. 38 om viltet (viltloven) § 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe § 3 jf. § 2, omgjort vedtak fra Fylkesmannen i Vest-Agder av 13.10.04 om felling av ulv i kommunene Hægebostad, Kvinesdal, Flekkefjord og Sirdal. Direktoratets vedtak begrunnes med at det her finnes andre tilfredsstillende tiltak for å forhindre skade og at skadeomfanget er svært begrenset. Vilkårene for å tillate felling etter forvaltningsforskriften § 3, jf. § 2 er ikke tilstede. 

Generelt

Det rettslige grunnlaget for avgjørelsen er Lov av 29. mai 1981 nr. 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2.

Saksgang

Fylkesmannen i Vest-Agder fattet 13.10.04 vedtak om felling av en ulv i Hægebostad, Kvinesdal, Flekkefjord og Sirdal kommuner. Vedtaket ble påklaget av Foreningen Våre Rovdyr (heretter kalt klager) 18.10.04. 

Fylkesmannen i Vest-Agder har ved sin vurdering av klagen funnet å opprettholde sitt vedtak og saken er oversendt direktoratet til behandling ved brev av 20.10.04. Kopi av dette brevet er sendt til klager.

Direktoratet er pålagt en rekke oppgaver innen rovviltforvaltningen. Dette fører til en streng prioritering av hvilke saker som må behandles hurtig. I denne saken viste det seg ganske raskt at den aktuelle ulven hadde forlatt fellingsområdet. Saken hadde derfor etter dette ingen akutt karakter.  

Klagers anførsler

1. Bestandens overlevelse

Det vises til at i henhold til forvaltningsforskriften kan tillatelse til felling bare gis dersom det ikke vil være skadelig for bestandens overlevelse. Både bestandsstørrelse og genetisk diversitet tilsier at bestandens overlevelse er truet og at ethvert individ er viktig.

2. Skadenes betydning i forhold til behovet for vern

Klager hevder at skaden fylkesmannen referer til er neglisjerbar og behov for vern av arten er stort. Direktoratet for naturforvaltnings brev om betingete fellingstillatelser til fylkesmennene og kommunene inneholder en presisering av at det antall betingete fellingstillatelser som er gitt ikke representerer et ”nødvendig” uttak av de aktuelle artene. Det legges altså opp til at fylkesmannen må vurdere skadeterskel og behov for vern. I dagens situasjon med en stagnert ulvebestand må skadeomfanget være ekstraordinært før fylkesmannen gir fellingstillatelse. 

3. Forvaltning av ulv utenfor forvaltningsområde

Klager viser til at i henhold til regjeringens rovviltmelding skal streifdyr kunne forekomme av alle arter i denne regionen, men at det her ikke skal legges til rette for etablering av familiegrupper eller revirmarkerende par av ulv. 

Fylkesmannens merknader

Fylkesmannen viser til at det ikke har kommet signaler som tilsier at bestandssituasjonen for ulv er verre nå enn på det tidspunkt direktoratets brev om betingete fellingstillatelser ble sendt, og at direktoratet ikke har trukket disse tillatelser tilbake. 

Fylkesmannen viser videre til at Stortingets behandling av St.meld. nr. 15 (2003-2004) skulle gi en mer forutsigbar forvaltning av ulv innenfor og utenfor den nye forvaltningssonen, og at terskelen for å felle ulv utenfor sonen nå er lavere enn tidligere.  Fylkesmannen viser i denne forbindelse til Miljøverndepartementets vedtak 8. oktober i år om felling av ulv i Koppangsreviret, og sier videre at dette er bakgrunnen for at det ikke er lagt vekt på den nasjonale bestandssituasjonen under vurderingen av fellingssøknaden. 

Fylkesmannen viser til at etter at fellingstillatelsen ble gitt er ytterligere 3 sau sannsynliggjort drept av ulv. Fylkesmannen har i sin fellingstillatelse lagt avgjørende vekt på det store skadepotensialet i et området der bufeinteressene er særskilt vektlagt i St.meld. nr. 15 (2003-2004) og i Stortingets behandling av denne.  

Direktoratets merknader

1. Det er et absolutt krav etter viltlovens § 12 og forvaltningsforskriften § 2 at felling bare kan tillates der dette ikke vil true bestandens overlevelse. Direktoratet viser til at det ved fylkesmannens behandling av søknaden om fellingstillatelse på ulv i de aktuelle kommuner ikke er gjort en vurdering av spørsmålet om hvorvidt felling av en ulv i dette området er skadelig for bestandens overlevelse, jf. fylkesmannens vurdering av klagen 20.10.04. Direktoratet anser imidlertid at felling av ett individ i det aktuelle området ikke setter ulvebestandens overlevelse i fare, blant annet med bakgrunn i at dette gjelder ett enkelt individ som ikke er registrert som del av et reproduserende par. Det er hovedsakelig dødelighet blant lederdyr som har bestandsdynamiske effekter på en ulvebestand. I NINA- rapporten ”Ulv – Bestandsdynamikk, levedyktighet og effekter av uttak” konkluderes det med at uttak av dyr fra den skandinaviske ulvebestanden må gjøres med stor forsiktighet, men at uttak av enkelte dyr på en årlig basis ikke truer bestandens overlevelse. Direktoratet har også gjort en vurdering av dette i sitt brev om betingede fellingstillatelser 03.06.04. 

Den siste statusrapporten om ulv i Skandinavia (status vinteren 2003-2004), utarbeidet av Høgskolen i Hedmark i samarbeid med svenske samarbeidspartnere, forelå i midten av november og viser at den skandinaviske ulvebestanden igjen har økt noe det siste året. Imidlertid kan bestandsutviklingen siden 2000 karakteriseres som nær stagnasjon eller i svak vekst, i motsetning til ulvestammen på 1990-tallet som hadde en betydelig vekst. Totalt ble det registrert 101-120 ulv i Skandinavia vinteren 2003-2004, hvorav 23-26 i Norge. 
2. Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. En avgjørelse om å felle en ulv i dette tilfellet må derfor bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning, og ikke en vurdering av sannsynligheten for å lykkes med et uttak.

Klager stiller spørsmål ved skadeomfanget i den aktuelle situasjonen. I henhold til forvaltningsforskriften § 3 skal blant annet skadenes omfang og utvikling og potensialet for framtidige skader vektlegges ved en avgjørelse om felling. På vedtakstidspunktet 13.10.04 var det kun ett registrert skadetilfelle i regionen, funnet 11.10, som hadde konklusjonen ”antatt ulv”.  I dagene etter vedtaket ble ytterligere 3 kadaver fra samme beiteområdet undersøkt og gitt samme konklusjon. Antatt dødsdato for de undersøkte dyrene er av obdusent angitt til 7-8.10. Totalt er det altså funnet 4 sau/lam som er antatt drept av ulv i dette beiteområdet denne beitesesongen. I tillegg fikk to kadaver konklusjonen antatt eller dokumentert drept av ukjent hundedyr i august. 

Fylkesmannen har i sitt vedtak lagt avgjørende vekt på den store skadepotensialet i området. Direktoratet vil imidlertid bemerke at det kun er disse fire kadavrene som har fått status antatt eller dokumentert drept av ulv i fylkene Aust-Agder, Vest-Agder og Rogaland under beitesesongen 2004. 

Direktoratet viser til at dyreeier selv har et klart ansvar for å iverksette det som med rimelighet kan

forventes for å avverge eller redusere risikoen for nye skader fra ulv. Så sent i beitesesongen

innebærer dette eksempelvis at dyrene bør tas inn i fjøs dersom det er fare for nye rovviltangrep. Vi

viser også til siste ledd i § 3 i forvaltningsforskriften: ”I tillegg, og særlig innenfor nærmere

fastsatte kjerneområder eller særskilte forvaltningssoner for rovvilt, skal det legges vekt på om det

i stedet kan gjennomføres forebyggende tiltak for å begrense skadene”. Det aktuelle skadeområdet

ligger utenfor forvaltningsområde for ulv. Som det fremgår av siste ledd i § 3 skal det imidlertid også

utenfor nærmere fastsatte forvaltningssoner legges vekt på om det i stedet for felling kan gjennomføres forebyggende tiltak for å begrense skadene. I dette tilfellet finnes det andre tilfredsstillende løsninger enn felling av ulv, og vilkårene for felling i henhold til forvaltningsforskriftens § 3 er ikke oppfylt.

3. Området er et viktig beiteområde for sau. Imidlertid er de fleste sauene nå tatt inn fra utmarksbeite, selv om en del sau går ute vinterstid i disse områdene når klimaforholdene tillater det. Skadepotensialet i området er derfor begrenset på denne tiden av året, og potensialet for ulveskader kommende beitesesong er svært usikker. Ulven har en slik atferd at det må påregnes utvandringer av ungdyr fra familiegrupper og ulvens store vandringskapasitet gjør at streifindivider av ulv kan opptre hvor som helst i Norge. Opprettelsen av et nytt forvaltningsområde for ynglende ulv, jf. Innst. S. nr. 174 (2003-2004), betyr ikke at det skal praktiseres en nulltoleranse for ulv i områder utenfor denne sonen. Det skal imidlertid legges til rette for at det nasjonale bestandsmålet for ulv (3 årlige ynglinger) skal oppfylles innenfor sonen, og at familiegrupper og revirmarkerende par skal hindres å etablere seg utenfor sonen. Enkeltindivider av ulv kan imidlertid forekomme også utenfor forvaltningsområde. I en vurdering av eventuell skadefelling av ulv skal prinsippet om en arealdifferensiert forvaltning av ulv vektlegges, men også en vurdering av skadenes betydning i forhold til behovet for vern av rovviltet. Felling kan uansett bare gjennomføres i de tilfeller det ikke finnes andre tilfredsstillende løsninger ut fra prinsippet om arealdifferensiert forvaltning. 

Fylkesmannen argumenterer med at potensialet for fremtidige skader er stort, samt at fylket ligger utenfor det nye forvaltningsområdet for ulv og at terskelen for å felle skadegjørende ulv utenfor sonen nå er lavere enn tidligere. Fellingstillatelsen som fylkesmannen har gitt har videre svært lang varighet (fra 13. oktober til 23. desember). Direktoratet vil i den forbindelse vise til forvaltningsforskriften § 3 der det heter at en fellingstillatelse skal være rettet mot mest mulig bestemte individer. Vedtak om felling skal være begrenset til et bestemt område, tidsrom og antall dyr. 

Ulven er en totalfredet art. Skadefelling er etablert som en unntaksordning som utelukkende skal bidra til å forebygge skader på husdyr og/eller tamrein der akutte skader har oppstått eller der skadepotensialet er betydelig, og der skader ikke kan avverges på annen måte. Skadefelling er ikke et virkemiddel til bestandsregulering. 

Dagens forvaltningsforskrift åpner ikke for andre beskatningsformer på ulv. Når ny forskrift om forvaltning av rovvilt trer i kraft 1. april 2005 vil det formelt være adgang til å etablere lisensjakt på ulv. Forskriften angir vilkårene for at slik lisensjakt kan iverksettes. Et grunnleggende vilkår for slik felling er at dette ikke må true bestandens overlevelse. Lisensjakt på ulv vil, når denne ordningen kommer på plass, være et virkemiddel som kan benyttes i tilfeller der det er lite ønskelig at ulv skal etablere seg, for eksempel i Vest-Agder. Lisensjakt er ikke målrettet mot bestemte individer, og kan gå over en lengre periode der alle jegere med lisens i utgangspunktet kan delta mer på linje med jakt på jaktbare arter. Det gis ikke økonomisk kompensasjon fra statens side for slik jakt og metodebruk er som i annen ordinær jakt.

Konklusjon

Direktoratet tar med dette klagen fra Foreningen Våre Rovdyr til følge og omgjør fylkesmannens vedtak av 13.10.04, jf. Forskrift 30. juni 2000 nr. 656 om forvaltning av bjørn, jerv, ulv og gaupe § 3 jf. § 2, jf. viltloven § 12. Det gis ikke tillatelse til å felle ulv i Hægebostad, Kvinesdal, Flekkefjord og Sirdal kommuner. 

Direktoratets vedtak er endelig og kan ikke påklages videre, jf. forvaltningsloven § 28.
Med hilsen

Yngve Svarte
Terje Bø

Direktør Artsavdelingen
Seksjonssjef

